ঝাড়গ্রামের ঘটনায় চাঞ্চল্য! কুসংস্কার দুর করতে এলাকায় জেলাশাসক

ওয়েব ডেস্ক : ঝাড়গ্রামের (Jhargram) বেলিয়াবেড়া থানার তালগ্রাম গ্রামে কন্যা শিশু (Girl Child) হত্যার চেষ্টার ঘটনায় নড়েচড়ে বসেছে সমগ্র জেলা প্রশাসন। অমানবিকতার অন্ধকারে আলো জ্বালাতে শনিবার সকালে এলাকায় উপস্থিত হলেন ঝাড়গ্রামের জেলা শাসক আকাঙ্খা ভাস্কর। তাঁর সঙ্গে ছিলেন ঝাড়গ্রাম মহকুমার শাসক অনিন্দিতা রায় চৌধুরী সহ প্রশাসনের একাধিক আধিকারিক। শুধু দফতরের সীমায় আবদ্ধ নন, মাঠে নেমে মানুষের পাশে দাঁড়ান তিনি। তালগ্রামের সাধারণ মানুষের চোখে শনিবার দেখা গেল এক ভিন্ন চিত্র। দেখা গেল ‘দফতরের জেলাশাসক’ নয়, বরং ‘মানবিক আকাঙ্খা ভাস্কর’-কে।

এদিন ঝাড়গ্রাম (Jhargram) জেলা প্রশাসনের নির্দেশে গোপীবল্লভপুর-২ ব্লক প্রশাসন ও পঞ্চায়েত সমিতির যৌথ উদ্যোগে অনুষ্ঠিত হয় এক সচেতনতা শিবির। উপস্থিত ছিলেন শতাধিক মহিলা, কন্যাশ্রী ও গ্রামবাসীরা। মঞ্চে অভিনীত নাটকে ফুটে ওঠে বাল্যবিবাহ, কিশোরী গর্ভাবস্থা ও কন্যা শিশু হত্যার মতো সামাজিক অপরাধের কুফল। জেলাশাসক মাটিতে বসে নাটক দেখেন, কন্যাশ্রী ও মহিলাদের পাশে বসে তাঁদের সঙ্গে কথা বলেন। প্রশাসনের অন্যান্য আধিকারিকরাও মিশে যান গ্রামবাসীদের ভিড়ে।

আরও খবর : ভেঙে পড়ল অসম-বাংলা সংযোগকারী ব্রিজ! চাঞ্চল্য

জেলা শাসকের পাশে দাঁড়িয়ে গ্রামের মহিলারা বললেন, “আজ আমাদের কথা কেউ শুনছে, সেটাই সবচেয়ে বড় সাহস।” সচেতনতা শিবিরে নাটক শেষে আকাঙ্খা ভাস্কর পা রাখেন গ্রাম ঘোরেন। বাড়ি বাড়ি গিয়ে দেখেন মানুষ কীভাবে বাঁচছে, কী দরকার তাঁদের জীবনে। শোনেন অভাবের গল্প, লেখেন উন্নয়নের প্রতিশ্রুতি। তাঁর চোখে–মুখে ছিল প্রশাসনের দৃঢ়তা, হৃদয়ে ছিল এক মায়ের মমতা। ঝাড়গ্রামের জেলাশাসক আকাঙ্ক্ষা ভাস্কর বলেন, “আমরা আজ এসেছি শুধু প্রশাসনের প্রতিনিধি হিসেবে নয়, সমাজের সহযাত্রী হিসেবে। এই গ্রামের মেয়েরা অনেক সচেতন, তাঁদের সাহসই আমাদের অনুপ্রেরণা। আশা করি, এমন হৃদয়বিদারক ঘটনা আর কখনও ঘটবে না। প্রতিটি কন্যা শিশুই আমাদের ভবিষ্যৎ। তাঁদের সুরক্ষা নিশ্চিত করাই আমাদের কর্তব্য।”

এদিনের সচেতনতা শিবিরে উপস্থিত ছিলেন, জেলা পুলিশের ডিএসপি (হেডকোয়ার্টার) সমীর অধিকারী, গোপীবল্লভপুর-২ ব্লকের ব্লক সমষ্টি উন্নয়ন আধিকারিক রাহুল বিশ্বাস, গোপীবল্লভপুর বিধানসভার বিধায়ক ডাঃ খগেন্দ্রনাথ মাহাতো, নয়াগ্রাম বিধানসভার বিধায়ক দুলাল মুর্মু, বেলিয়াবেড়া থানার ওসি নিলু মণ্ডল, পঞ্চায়েত সমিতির সভাপতি শর্বরী অধিকারী, পূর্ত কর্মাধ্যক্ষ টিঙ্কু পাল ও সমাজসেবী স্বপন পাত্র। সকলেই ছিলেন এদিনের কর্মসূচিতে। স্থানীয় বাসিন্দাদের কথায়, “এই প্রথম কোনো জেলা শাসক আমাদের গ্রামের মাটিতে এসে ঘণ্টার পর ঘণ্টা কাটালেন, আমাদের কথা মন দিয়ে শুনলেন। তিনি শুধু অফিসার নন, এক মানবিক মানুষ।”

উল্লেখ্য, গত শনিবার তালগ্রামে (Talgram) মাত্র আট দিনের এক কন্যাশিশুকে দুধে কিটনাশক মিশিয়ে খাওয়ানোর অভিযোগ ওঠে শিশুটির ঠাকুমার বিরুদ্ধে। রাতেই পুলিশ অভিযুক্তকে গ্রেফতার করে। সেই হৃদয়বিদারক ঘটনার পরই জেলা প্রশাসনের এই সরাসরি তৎপরতা প্রমাণ করল আকাঙ্খা ভাস্করের নেতৃত্বে ঝাড়গ্রাম জেলা প্রশাসন কেবল কর্তৃত্বের নয়, মানবিকতারও প্রতীক।

দেখুন অন্য খবর :

The post ঝাড়গ্রামের ঘটনায় চাঞ্চল্য! কুসংস্কার দুর করতে এলাকায় জেলাশাসক first appeared on KolkataTV.